b'\n_START_ARTICLE_\nMidt-Telemark\n_START_PARAGRAPH_\nMidt-Telemark er et distrikt i Telemark fylke. Midt-Telemark utgj\xc3\xb8r et historisk distrikt p\xc3\xa5 grensen mellom \xc3\x98vre Telemark og Skiensfjorden, og er omtrent sammenfallende med den eldste definisjonen av Grenland._NEWLINE_I dag defineres distriktet Midt-Telemark som kommunene B\xc3\xb8, Sauherad og Nome. De har et samlet areal p\xc3\xa5 1\xc2\xa0014 km\xc2\xb2 med til sammen 17\xc2\xa0150 innbyggere (1. januar 2017). De tre kommunene samarbeider gjennom regionr\xc3\xa5det Midt-Telemarkr\xc3\xa5det. B\xc3\xb8 og Sauherad har vedtatt \xc3\xa5 sl\xc3\xa5 seg sammen under navnet Midt-Telemark kommune fra 2020; kommunen som blir st\xc3\xa5ende utenfor er Nome, som er Midt-Telemarks st\xc3\xb8rste i b\xc3\xa5de areal og folketall. Nome deltok imidlertid i kommunesammensl\xc3\xa5ingsprosessen og de andre kommunene valgte Midt-Telemark som navn p\xc3\xa5 den nye kommunen utfra et \xc3\xb8nske om at Nome etterhvert skal slutte seg til den.\n_START_SECTION_\nDefinisjoner\n_START_PARAGRAPH_\nMidt-Telemark defineres i dag som kommunene B\xc3\xb8, Sauherad og Nome. Midt-Telemark anses ofte som en egen region p\xc3\xa5 grensen mellom \xc3\x98vre Telemark og Skiensfjorden. Midt-Telemark er omtrent sammenfallende med den opprinnelige definisjonen av Grenland, som bestod av omr\xc3\xa5dene rundt Norsj\xc3\xb8 samt B\xc3\xb8; i nyere tid har imidlertid definisjonen av Grenland endret seg til \xc3\xa5 bli sammenfallende med det som opprinnelig het Skiensfjorden og har f\xc3\xb8lgelig forskj\xc3\xb8vet seg nedover i dagens fylke, mens det opprinnelige Grenland har blitt kalt Midt-Telemark. B\xc3\xa5de Midt-Telemark og Skiensfjorden ligger utenfor den opprinnelige definisjonen av Telemark, dvs. \xc2\xabtelenes land\xc2\xbb, som historisk bare omfattet det som i dag kalles \xc3\x98vre Telemark._NEWLINE_De n\xc3\xb8yaktige grensene for hva som regnes som Midt-Telemark har ogs\xc3\xa5 i nyere tid variert noe som f\xc3\xb8lge av kommunesammensl\xc3\xa5inger og grensejusteringer. I dag defineres Midt-Telemark vanligvis som kommunene  B\xc3\xb8, Nome og Sauherad; av disse ble Holla, den ene kommunen som ble sl\xc3\xa5tt sammen til Nome kommune, tradisjonelt regnet til Skiensfjorden/Grenland (i moderne forstand), men har senere ofte blitt regnet til Midt-Telemark.\n_START_SECTION_\nMedier\n_START_PARAGRAPH_\nDistriktet har to lokalaviser, med Kanalen som dekker Nome kommune (Lunde og Holla) og B\xc3\xb8 Blad som dekker B\xc3\xb8 kommune.'